እዚ እቲ ክምለስ ዘለዎ ኣገዳሲ ዛዕባ እዩ። "ብባድመ ከምዝተብኣስና'የ ዝፈልጥ" ኣብዚ እዋን'ዚ ንሓያሎ ዓመታት ኣብ ወተሃደራዊ ኣግልግሎት ዝተኻፈሉን ካብ ገደብ ኣልቦ ኣግልግሎት ነብሶም ከግልሉ ዝደልዩ መንእሰያትን ኤርትራ ብብዝሒ ናብ ኢትዮጵያ ይስደዱ ኣለዉ። ብዓሰርተታት ኣሽሓት ዝቑጸሩ ዜጋታት ጎረቤታ አዕቊባ ዘላ ኢትዮጵያ'ዉን ጠለባት ሰላም ህዝባ መሊኣ ክትምልስ ኣይከኣለትን። "ናብ ኢትዮጵያ ካብ ዝመጽእ 6 ወርሒ ገይረ ኣለኹ" እትብል መንእሰይ እየሩሳሌም ሓጎስ ኢትዮጵያን ኤርትራን ብሰንኪ ዶብ ኣብ ዝተዋግኣሉ እዋን እያ ተወሊዳ ዓብያ። ኣብታ ዝዓበየትላ ሃገር ኮይና ብዛዕባ እዛ ሕዚ ተሰዲዳ ዝረገጸታ ኢትዮጵያ እትፈልጦ ሓደ ሓቂ ኣሎ። "ክልቴና ሃገራት ብባድመ ከምዝተባኣስና፣ ብሰንኪ ኵናት ብዙሓት ከምዝተሰዉኡና እየ ዝፈልጥ። ዝንገረናን እንሰምዖን ኢትዮጵያ ሕማቕ ከምዝገበረትና ስለዝኾነ እዚ'የ ዝፈልጥ"፡ ኣብ ስነ ልቦናኣ ዝተቐርጸ እዚ ኣተሓሳስባ እዩ። ነባሪ ከተማ ሽረ እንዳስላሴ ዓብደልፈታሕ መሓመድ፡ እዘን ሃገራት ብዝኣተዉኦ ግጭት ንክንፈላለ ዝግበሩ ዝነበሩ ስራሕቲ ብዙሓት ስለዝኾኑ፡ ንመጻኢኸ እምበርዶ ብሓባር ክንኸደሉ እንኽእል ዕድላት ኣሎ እዩ ዘብል ይብል። ምንጪ ስእሊ, ABDELFETAH/FACEBOOK "እቲ ኣብ ባይታ ዝጸንሖ ኩነታት ዘቀራርብ ስለዘይኾነ፡ እቲ ናይ ሕዚ ወለዶ፡ ብሰላምን ፍቕርን ተኸኣኢልካ ክንበር ይከኣል እዩ ኢሉ ክሓስብ ክኸብዶ ይኽእል እዩ። ይኹን እምበር ንዓይ እዚ ውዑይ ዕድመ መንእሰይ ፡ ኣይኮነን'ዶ ሓዉ ምስ ዝኾነ ህዝቢ ምስ ሸይጣን'ዉን ዘባእሰና ነገር ከምዘየሎ ክሓስብ ኣለዎ እየ ዝብል" ይብል። መንእሰያት እዘን ህልኽን ኩናትን ስዒረን መጻኢ ታሪኸን ብሓዲሽ ብርዒ ዕቤት ክጽሕፋ ትጽቢት ዝግበረለን ሃገራት ዘዕብይኦም መንእሰያትን ከካብ ሃገሮም ዓቢ ጠለብ ኣለዎም። ንሱ ከኣ ከም ዜጋታት ብሓባራዊ ፍቕርን ምክብባርን ክነብሩን ዝተኸስረ ዕድላት ምዕባለን ብልጽግናን ምሕዳስ እዩ። ወለዶ እዚ እዋን መንእሰይ ሃገራት እናኽጻልኣ ዘሰራስረኦ ፖለቲካ ጽልኢ ኣድኪሙዎ እዩ። ኣብ ዕድመኦም ተኸባቢሮም ክነብሩ፡ ብፍቕሪ ክተኣሳሰሩ እዩ ትምኒቶም። "ንኤርትራ ብኵናት'የ ዝፈልጣን ዝዝክራን። ግን ድማ ካብ ንባብን ዓበይቲ ኣሕዋትና ብእንረኽቦ ዛንታን እዞም ሕጂ መባእስቲ ዘለው ስርዓታት ኣብ እዋን ቃልሲ ሓቢሮም ከምእተቓለሱን እየ ዝሰምዕ " ይብል መንእሰይ ኣቤል። ክልቲኤን ሃገራት ብዝተኣሳሰራሉ ታሪኽ ከኣ ንኤርትራ ካብ ኢትዮጵያ ፈልዩ ዝርኢ ስምዒት ከምዘይብሉ ይዛረብ። "ንኣስመራ ኣሉላ ኣባነጋ ከምዝመስረትዋ የዘንትውልና። በዚ ምኽንያት እታ ሃገር ዓደይ እምበር ጎረቤተይ ኣይመስለንን። መሓሪ ተኽለ (ሙሴ) ዝተብሃለ ጀግና ካብ ኤርትራ፡ ናብ ቃልሲ ትግራይ ከምዝተጸምበረ ስለዝንገረኒ ለካ አሕዋት ኢና ዝብል ስምዒት ይፈጥረለይ" ይብል። ሕዚ ብዘሎ ሃገራዊ ኩነታት ኣብ ደገ ዝዓብዩ ዘለዉስ ደሃይ ይህልዎም'ዶ ይኸዉን?
